Anita Apelthun Sæle (Kristelig Folkeparti), 2003-11-28:
Det er sjeldan at eg har 10 minutts taletid og eigentleg ikkje har behov for å bruka henne. Eg tykkjer denne saka har kome noko ut av proporsjonar. Førespurnadene og protestane har vore mange også til meg. Men saka dreiar seg ikkje om å påleggja kommunane noko, i alle fall særs lite. Det dreiar seg om fridom, fridom til å bestemma sjølv om kommunal revisjon skal konkurranseutsetjast. Eit kommunestyre kan seia: Ja, det vil vi. Vi trur vi tener på det. Revisjonen vert betre, kanskje vert det betre distanse mellom forvalting og kontroll. Dei kan kjenna behov for eit nytt blikk. Nokon vil kanskje ha nye kostar eller ein ny kultur. Det kan vere fleire grunnar. Eller kommunestyre kan konkludera med at det dei har, er best: Vi er nøgde. Borgarane er godt tente med offentleg revisjon. Vi endrar ingenting. Det vert kanskje dei fleste avgjerdene som vert slik. Den fridomen til å velja sjølv gjev Kristeleg Folkeparti gjerne til kommunane. Eg trur at dei vil forvalta han med forstand. Kommunestyrerepresentantane har innsikt, og dei har forstand, og har dei rett, dei som har skrive brev til meg, endrar få eller ingen kommunar revisjonen sin. Det er greitt for Kristeleg Folkeparti. Vi har valt å konkurranseutsetja mange ulike tenester. Vi har til og med sjukeheimar som er konkurranseutsette. Vi har vegbygging, vi har vedlikehald, og vi har innkjøp. Mange viktige samfunnsområde er konkurranseutsette. Det ville vera underleg dersom kommunal revisjon skulle vera den tenesta som private ikkje kunne utføra. Eg ser nokre problem. At sekretariatsfunksjonen for kontrollutvalet no må vera uavhengig av revisjonen, er nok eit problem for nokon. Eg trur at noverande ordning har fungert utmerkt i praksis. Alle førespurnader eg har fått, understrekar nettopp det. No må også små kommunar leita etter ein kompetanse som ikkje nødvendigvis er lett tilgjengeleg. Reint prinsipielt er det likevel eit poeng at sekretærfunksjonen er uavhengig. Habilitet er viktig, særleg på desse områda, og dei store meirkostnadene kan det vel ikkje utløysa. Sekretariatfunksjonen er betalt, også i dag. Eit fleirtal i komiteen har bede om at enkeltkommunar i ein overgansperiode må verta gjevne dispensasjon frå den nye ordninga. Eg tykkjer at departementet skal forvalta det romsleg. Det trur eg er forstandig. Eg har eit anna område som eg tykkjer kan vera eit problem. Førre talar var inne på det. Kristeleg Folkeparti meiner naturlegvis at det er viktig at han eller ho som utfører revisjon, vert sikra tilgang på alle relevante opplysningar og dokument. Det er svært viktig. Vi meiner at dette er det teke vare på og skal det takast vare på. Dersom det ikkje er tilfellet, må vi sørgja for at det vert det, men vi meiner at det er teke vare på i loven § 78, punkt 6. Kontrollutvalet må naturlegvis også sikrast innsynsrett på alle område. Det er derfor vi har offentlege styresmakter. Dei skal sikra det. Det er også teke høgd for det både i merknadene frå Kristeleg Folkeparti, Høgre og Framstegspartiet, altså fleirtalet i denne salen, og i det som er kome frå departementet. Det trur eg at vi klarar å ta hand om. Eg vil elles visa til saksordføraren sitt innlegg, der han gjorde greie for valmoglegheitene og dei beskrankningane som faktisk finst.